รมว.ท่องเที่ยวและกีฬา เผยยอดนักท่องเที่ยว เดือนก.ค.58 โต 38%
รมว.ท่องเที่ยวและกีฬา เผยเดือน ก.ค.58 ยอดนักท่องเที่ยวขยายตัวราว 38% จากช่วงเดียวกันปีก่อน
5 ส.ค. 2558

นางกอบกาญจน์ วัฒนวรางกูร รมว.ท่องเที่ยวและกีฬา เปิดเผยว่า สถานการณ์การท่องเที่ยว ในช่วง 1-31 ก.ค.58 มีจำนวนนักท่องเที่ยว 2,641,998 คน ขยายตัวร้อยละ 37.99 จากช่วงเวลาเดียวกันของปีที่ผ่านมา โดยนักท่องเที่ยว 2 อันดับแรก คือจีนและมาเลเซีย
ขณะที่รายได้จากการท่องเที่ยวนับตั้งแต่เดือนต.ค.57 จนถึงปัจจุบัน (31 ก.ค. 58) มีรายได้จากการท่องเที่ยวแล้ว 1.18 ล้านล้านบาท ขยายตัวร้อยละ 23.12 จากช่วงเวลาเดียวกันของปีที่ผ่านมา
สำหรับจำนวนนักท่องเที่ยวในท่าอากาศยานหลัก 4 แห่ง ในวันที่ 1-31 ก.ค. มีสัดส่วนรวมกันประมาณร้อยละ 80 ของนักท่องเที่ยวทั้งหมดของประเทศ มีจำนวน 2,160,866 คน มีการขยายตัวร้อยละ 49.37 จากช่วงเวลาเดียวกันของปีที่ผ่านมา โดยเฉพาะท่าอากาศยานดอนเมืองที่ขยายตัวถึงร้อยละ 81.3 รองลงมาได้แก่ ท่าอากาศยานเชียงใหม่ สุวรรณภูมิ และภูเก็ต ที่ขยายตัวร้อยละ 69.6 ร้อยละ 48.2 และร้อยละ 24.4 ตามลำดับ